Bya ALICE NAMUTEBI
Bad Black alumirizza eyali muninkini we, Meddie Ssentongo nga bwe yamukaabiranga ennaku n’ebizibu ebitaggwa olwo Black n’amuyiira ssente empitirivu.
Black yategeezezza kkooti y’ebyobusuubuzi nti ebbanga lyonna lye yamala ne Meddie Ssentongo oluvannyuma lw’okwawukana n’Omuzungu David Greenhalgh, Meddie yakozesa amagezi agaali gamwesera n’amusaba ssente ezitemera mu bukadde bwa doola 3.
“Meddie yantengula omutima kubanga nnali muto mu myaka ate nga ye mukulu okunsinga ate ng’ansinga n’obugezi era ssente zonna ze yansabanga nnali nzimuweerawo nga sisoose na kufaayo nti zali za bizinensi, gye twali tugguddewo n’omuzungu,” Bad Black bwe yategeezezza omulamuzi Henry Peter Adonyo.
Kuno Black yagasseeko nti ng’ogyeko endabika ya Meddie etengula omutima gye yali tasobola kwesonyiwa, Meddie yagattangako n’okumulimba nti ssente zonna z’amuwa agenda kuzigulamu ebizimbe bibeere mu mannya gaabwe bombi kyokka bino byakomanga ku mimwa kubanga buli kintu Meddie kye yakola yali akiteeka mu mannya ge.
Black n'Omuzungu nga bali mu ssanyu ku kkooti
Meddie okumulumiriza, yazze n’embooko y’omuwala obwedda atamuva ku lusegere wabula tetwategedde oba yabadde muninkini we oba y’omu ku bawolere be baatera okujja nabo ku kkooti.
Black ng’amannya ge amatuufu ye Shanita Namuyimbwa okutuuka okulumiriza Meddie bwe baacakalanga nga balya ssente z’Omuzungu kiddiridde endagaano Black gye yakola n’Omuzungu ng’amuddiza ebimu ku bintu ebiri mu mannya ge ne ssente enkalu olwo Omuzungu David Greenhalgh n’amugyako omusango gw’engassi gwe yali amuvunaana ne Meddie Ssentongo.
Black nga yeemoola n'omuzungu. Ebifaananyi byonna bya Nickolas Oneal
Omuzungu bakira eyeeyisa ne Bad Black yasigala avunaana Meddie era natuuka n’okubowa amayumba ge ne akawunti ze ng’ayagala kkooti emusingise omusango era amuliyirire obuwumbi obusoba mu 12 ze yamubba.
Omusango guddamu nga July 8, 2014.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn